“ดาวโจนส์” ร่วงต่อกว่า 2% ฟากตลาดน้ำมันทรุดหนัก WTI-Brent ดิ่งเหว!!
ดัชนีดาวโจนส์ปรับตัวลดลงกว่า 800 จุด หลุดระดับ 34,000 จุด ท่ามกลางความกังวลเกี่ยวกับสถานการณ์โควิด-19 ที่ทวีความรุนแรง เช่นเดียวกับราคาน้ำมัน ที่ปรับตัวลดลงอย่างหนัก
19 ก.ค. 2564

ผู้สื่อข่าวรายงานว่า ดัชนีดาวโจนส์ดิ่งลงอย่างต่อเนื่อง ล่าสุดทรุดตัวกว่า 800 จุด หลุดระดับ 34,000 จุด โดยเป็นการปรับตัวลงมากที่สุดนับตั้งแต่ต้นปีนี้ ขณะที่นักลงทุนกังวลว่าการแพร่ระบาดของไวรัสโควิด-19 จะส่งผลกระทบต่อการฟื้นตัวของเศรษฐกิจโลก
โดย ณ เวลา 21.20 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 33,865.58 จุด ลบ 822.27 จุด หรือ 2.37%
หุ้นกลุ่มที่ได้ประโยชน์จากการเปิดเศรษฐกิจ เช่น กลุ่มธุรกิจเรือสำราญ และกลุ่มสายการบิน ต่างดิ่งลงในการซื้อขายวันนี้
หุ้นกลุ่มพลังงานร่วงลงเช่นกันตามราคาน้ำมันที่ทรุดตัวลง หลังจากที่กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส มีมติปรับเพิ่มกำลังการผลิต
หุ้นกลุ่มธนาคารดิ่งลง หลังอัตราผลตอบแทนพันธบัตรรัฐบาลสหรัฐอายุ 10 ปีร่วงลงสู่ระดับ 1.202% แตะระดับต่ำสุดในรอบ 5 เดือนในวันนี้ ท่ามกลางความกังวลเกี่ยวกับการชะลอตัวของเศรษฐกิจโลก
ศูนย์ควบคุมและป้องกันโรคแห่งสหรัฐ (CDC) แถลงว่า จำนวนผู้ติดเชื้อไวรัสโควิด-19 ได้พุ่งขึ้นในสหรัฐ ท่ามกลางการแพร่ระบาดของไวรัสสายพันธุ์เดลตา โดยสหรัฐมีผู้ติดเชื้อรายใหม่เฉลี่ย 30,000 รายต่อวันในช่วง 7 วันที่ผ่านมาสูงกว่าค่าเฉลี่ย 11,000 รายต่อวันในเดือนมิ.ย.
นอกจากนี้ นักลงทุนยังวิตกว่า การที่รัฐบาลอังกฤษตัดสินใจผ่อนคลายมาตรการควบคุมการแพร่ระบาดของไวรัสโควิด-19 ในวันนี้ จะยิ่งทำให้สถานการณ์การแพร่ระบาดมีความรุนแรงมากขึ้น
ด้านสัญญาน้ำมันดิบล่วงหน้า WTI ดิ่งลงกว่า 6% ใกล้หลุดระดับ 67 ดอลลาร์ในวันนี้ ซึ่งเป็นการปรับตัวลงมากที่สุดนับตั้งแต่เดือนมี.ค. หลังจากที่กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส บรรลุข้อตกลงเพิ่มกำลังการผลิต
โดย ณ เวลา 22.15 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนส.ค. ซึ่งมีการซื้อขายที่ตลาดNYMEX ดิ่งลง 4.75 ดอลลาร์ หรือ 6.61% สู่ระดับ 67.06 ดอลลาร์/บาร์เรล
ถึงแม้ราคาน้ำมันดิ่งลงอย่างหนักในวันนี้ แต่ก็ยังคงพุ่งขึ้น 38% นับตั้งแต่ต้นปีนี้ โดยได้อานิสงส์จากการที่ประเทศต่างๆทำการเปิดเศรษฐกิจ หลังจากใช้มาตรการล็อกดาวน์ก่อนหน้านี้เพื่อสกัดการแพร่ระบาดของไวรัสโควิด-19
ทั้งนี้ โอเปกพลัสมีมติเพิ่มกำลังการผลิตน้ำมันเดือนละ 400,000 บาร์เรล/วัน โดยเริ่มตั้งแต่เดือนส.ค. และบรรลุข้อตกลงที่จะเพิ่มโควต้าการผลิตของสหรัฐอาหรับเอมิเรตส์ ซาอุดีอาระเบีย รัสเซีย คูเวต และอิรัก ตั้งแต่เดือนพ.ค.2565
นอกจากนี้ ราคาน้ำมันยังได้รับผลกระทบจากการที่นักลงทุนวิตกว่าการแพร่ระบาดของไวรัสโควิด-19 จะกระทบต่ออุปสงค์น้ำมัน
ศูนย์ควบคุมและป้องกันโรคแห่งสหรัฐ (CDC) แถลงว่า จำนวนผู้ติดเชื้อไวรัสโควิด-19 ได้พุ่งขึ้นในสหรัฐ ท่ามกลางการแพร่ระบาดของไวรัสสายพันธุ์เดลตา โดยสหรัฐมีผู้ติดเชื้อรายใหม่เฉลี่ย 30,000 รายต่อวันในช่วง 7 วันที่ผ่านมาสูงกว่าค่าเฉลี่ย 11,000 รายต่อวันในเดือนมิ.ย.